ROMÂNIA 
JUDEŢUL PRAHOVA 
ORAŞ BOLDEŞTI-SCĂENI
CONSILIUL LOCAL

H O T Ă R Â R E
-privind trecerea terenului având numărul cadastral 24265 din domeniul public al orașului Boldești-Scăeni în domeniul public al județului Prahova


 Văzând: 
- Referatul nr. 8388/14.04.2021, prin care primarul oraşului  propune trecerea terenului având numărul cadastral 24265 din domeniul public al orașului Boldești-Scăeni în domeniul public al județului Prahova;
- Raportul întocmit de compartimentul de resort, înregistrat sub nr.8389/ 14.04.2021; 
- Hotărârea Consiliului Judeţean nr. 64/13.04.2021 privind solicitarea trecerii unui teren din domeniul public al orașului Boldești-Scăeni în domeniul public al județului Prahova;
- Prevederile art.294 alin.(3) din Ordonanța de urgență a Guvernului nr.57/2019 privind Codul administrativ, cu modificările și completările ulterioare;
- extrasul de carte funciară pentru numărul cadastral 24265;
- Avizul comisiei de specialitate nr.2 - comisia pentru administrarea domeniului public şi privat, gestionarea serviciilor de interes local;
- Avizul secretarului general al oraşului Boldeşti-Scăeni, înregistrat sub nr.8390/ 14.04.2021;
În temeiul prevederilor art. 129, art.139 şi art.196 alin (1) lit.”a”, din Ordonanța de urgență a Guvernului nr.57/2019 privind Codul administrativ,

Consiliul Local al oraşului Boldeşti-Scăeni adoptă prezenta hotărâre:

Art.1. Se aprobă trecerea terenului având numărul cadastral 24265, în suprafață de 2000 mp, situat în orașul Boldești-Scăeni, strada Fagului, FN, T38, CTD1738 din domeniul public al orașului Boldești-Scăeni în domeniul public al județului Prahova.
Art.2. Bunul imobil prevăzut la art.1 va fi pus la dispoziția Direcției Generale de Asistență Socială și Protecția Copilului Prahova, în vederea construirii a 2 case de tip familial și a unui centru de zi pentru beneficiarii instituționalizați în complexul de servicii comunitare “Sfântul Andrei” Ploiești.
Art.3. Predarea-preluarea imobilului care face obiectul prezentei hotărâri se va face pe bază de Protocol încheiat între părțile interesate în termen de 30 de zile de la data aprobării prezentei hotărâri.
Art.4. În situația în care nu sunt îndeplinite obiectivele pentru care bunul imobil a fost transmis in domeniul public al județului Prahova în termen de cel mult 3 ani de la predarea-preluarea prevăzută la art.3, acesta revine de drept în domeniul public al orașului Boldești-Scăeni.
Art.5. Se împuternicește primarul orașului Boldești-Scăeni să semneze orice documente necesare și să efectueze toate demersurile pentru ducerea la îndeplinire a prevederilor prezentei hotărâri.
	Art.6. Prezenta hotărâre se comunică Serviciului Patrimoniu Local, Biroului Urbanism şi Consiliului Judeţean Prahova şi se aduce la cunoştinţă publică prin publicarea pe pagina de internet pbs.infoprimarie.ro. 

